เคจีไอรุกSBL-DW
บล.เคจีไอเปิดแผนธุรกิจปีเถาะ รุก SBL เจาะบิ๊ก บจ. ยืมหุ้น SET100 ดัน TDEX เทรดตลาดต่างประเทศออก DW 50 ตัว
1 ม.ค. 2554

บล.เคจีไอเปิดแผนธุรกิจปีเถาะ รุก SBL เจาะบิ๊ก บจ. ยืมหุ้น SET100 ดัน TDEX เทรดตลาดต่างประเทศออก DW 50 ตัว 
น.ส.นฤมล อาจอำนวยวิภาส ผู้ช่วยกรรมการผู้จัดการ หัวหน้าฝ่ายธุรกิจตราสารอนุพันธ์ บริษัทหลักทรัพย์ เคจีไอ (ประเทศไทย) หรือ KGI เปิดเผยถึงแผนการดำเนินงานในปี 2554 ว่า บริษัทจะรุกธุรกิจการให้บริการยืมและให้ยืมหลักทรัพย์ (SBL) มากขึ้น โดยมีเป้าหมายขยายไปหากลุ่มลูกค้าบุคคลธรรมดา จากปัจจุบันที่ยืมหุ้นมาจากลูกค้าสถาบัน เพราะตลาดหลักทรัพย์แห่งประเทศไทยได้เพิ่มกลุ่มหุ้นที่สามารถทำชอร์ตเซลได้จากเดิม SET50 เป็น SET100 ตั้งแต่วันที่ 4 ม.ค. 2554 เป็นต้นไป



นฤมล
“แต่ก่อนตลาดให้ชอร์ตเซลได้เฉพาะหุ้นใน SET50 คนที่มีหุ้นส่วนใหญ่ก็เป็นนักลงทุนสถาบัน แต่เมื่อเราต้องการหุ้นใน SET100 ก็จะขอยืมมาจากผู้ถือหุ้นใหญ่ของบริษัทจดทะเบียน (บจ.) ซึ่งส่วนใหญ่ถือไว้ลงทุนระยะยาว ก็สามารถนำหุ้นมาหาผลตอบแทนได้” น.ส.นฤมลกล่าว
สำหรับการออกใบสำคัญแสดงสิทธิอนุพันธ์ (DW) ซึ่งเคจีไอเป็นเจ้าตลาดนี้ก็ยังคงเดินหน้าต่อไป แต่คงทำงานยากขึ้น เนื่องจากมีผู้ออกมาแข่งขันมากขึ้น ในส่วนของบริษัทตั้งเป้าว่าจะออก DW 40 ตัว ตัวละ 50 ล้านบาท อายุ 6 เดือน ก็จะออกภายในวงเงิน 1,000 ล้านบาท ที่ได้รับอนุมัติจากคณะกรรมการบริษัท อีกทั้งการออก DW ก็จะขยายวงหุ้นในการใช้อ้างอิงเป็น 80 ตัว โดยดูสภาพคล่องในการซื้อขาย และเป็นหุ้นที่มีมูลค่าหลักทรัพย์ตามราคาตลาดหรือมาร์เก็ตแคปสูงๆ 
“ปี 2554 น่าจะมี DW ออกมาใหม่ทั้งหมด 100 ตัว นับว่าเพิ่มขึ้นมาก เทียบกับปี 2553 ที่มีอยู่ในตลาดจำนวน 53 ตัว เฉพาะเคจีไอก็ออกมา 21 ตัว มากกว่าเป้าที่เราตั้งไว้ว่าจะออก 20 ตัว” น.ส.นฤมล กล่าว
นอกจากนี้ บริษัทยังจะออกสินค้าใหม่ เช่น อีทีเอฟต่างๆ และพยายามคุยกับทางตลาดหลักทรัพย์ว่าจะนำกองทุนเปิดไทยเด็กซ์ เซ็ท 50 อีทีเอฟ (TDEX) ไปจดทะเบียนในตลาดหุ้นที่ไหนบ้าง เช่น ฮ่องกง ไต้หวัน สิงคโปร์ แต่คงไม่ใช่ตลาดหุ้นญี่ปุ่นที่มีค่าธรรมเนียมที่สูงมาก ซึ่งน่าจะได้ข้อสรุปภายในปีนี้ รวมถึงการออกซิวเวอร์ อีทีเอฟเพิ่มเติมจากที่มีโกลด์ อีทีเอฟ
ขณะเดียวกันตลาดอนุพันธ์ควรพิจารณาเพิ่มประเภทสินค้า เพื่อให้นักลงทุนใช้เป็นเครื่องมือในการ บริหารความเสี่ยงครบวงจร เช่น ฟิวเจอร์สบนดัชนีหุ้นกลุ่มธนาคารพาณิชย์ ซึ่งขณะนี้มีฟิวเจอร์สบนดัชนีกลุ่มพลังงาน Single Stock Futures
การลงทุนในตลาดหุ้นปี 2554 นายมนตรี ศรไพศาล ประธาน|เจ้าหน้าที่บริหาร บริษัทหลักทรัพย์ กิมเอ็ง (ประเทศไทย) กล่าวว่า ตลาดหุ้นไทยจะยังคงให้ผลตอบแทนในระดับที่ดีเฉลี่ย 20-25% เช่นเดียวกับตลาดหุ้นอื่นๆ ในภูมิภาค โดยดัชนีจะสามารถขึ้นไปสูงสุดที่ 1,230-1,300 จุด วัดจากระดับค่า P/E ที่ 13.5-14.0 เท่า 
ทั้งนี้ กำไรของ บจ.จะเติบโต 16.7% และอัตราผลตอบแทนจากเงินปันผลที่ 3.84% โดยกลุ่มธุรกิจที่มีอัตราการเติบโตสูง ได้แก่ ปิโตรเคมี 67.9% อาหาร 38.8% ยานยนต์ 27.2% พลังงาน 17.8% ธนาคารพาณิชย์ 13.1% 
“เงินทุนต่างประเทศจะยังไหลเข้ามาลงทุนในเอเชียรวมถึงไทยจึงคงแนะนำให้ซื้อและถือหุ้นในกลุ่มธนาคารพาณิชย์ วัสดุก่อสร้าง รับเหมาก่อสร้าง พลังงาน และกลุ่มที่เกี่ยวข้องกับการบริโภคในประเทศ (โรงแรม โรงพยาบาล อาหาร และบันเทิง) และลงทุนผ่าน DW